SKRIFTLIG FORESPØRGSEL E-2546/00

af Laura González Álvarez (GUE/NGL) til Kommissionen

(28. juli 2000)

Om: Krise i den europæiske skibsværftsindustri

Hvilke konkrete og detaljerede foranstaltninger har Kommissionen truffet eller agter den at træffe for at gennemføre konklusionerne fra Rådets møde den 18. maj 2000 med hensyn til:

- at lægge pres på Republikken Korea for at få den til fuldt ud at anvende det såkaldte protokollat og forpligte sig til at forbedre markedssituationen, navnlig for så vidt angår prisniveau og nybygningskapacitet;

- omgående at anmode om ad hoc-konsultationer med den koreanske regering med henblik på at iværksætte en opfølgning af de principper, der opstilles i protokollatet;

- at samle yderligere beviser for eventuelle skadelige prisfastsættelser og anden adfærd, der er i modstrid med markedsmekanismerne;

- at holde IMF og Verdensbanken løbende underrettet og forlange nøje overholdelse af de betingelser, der gælder for ydelse af bistand til Republikken Korea;

- at fortsætte sine bestræbelser i de relevante internationale organisationer på at gøre reglerne i skibsværftssektoren ensartet?

Er retsgrundlaget for det af Kommissionen og den koreanske regering undertegnede protokollat tilstrækkeligt til at sikre, at Republikken Korea korrigerer sin politik? Hvilke handelspolitiske instrumenter kan anvendes til at lægge yderligt pres på Republikken Korea?

Ville Kommissionen være indstillet på formelt at foreslå en forlængelse af statsstøtten til skibsværfterne ud over den 31. december 2000, hvis den koreanske regering ikke retter op på situationen?

Hvilke initiativer har Kommissionen truffet eller agter den at træffe for at fremme integrationen af den europæiske skibsværftsindustri for at bidrage til, at den kan overleve?

Svar afgivet på Kommissionens vegne af Pascal Lamy

(28. september 2000)

Umiddelbart efter undertegnelsen af det godkendte forhandlingsprotokollat den 22. juni 2000 anmodede Kommissionen officielt om adhoc-høringer med Korea, som landet til sidst accepterede.

Høringerne fandt sted i Seoul den 18. og 19. juli 2000 i en åben og konstruktiv atmosfære. Resultatet af den første runde må siges at være relativt positivt.

Korea har således med henblik på at opfylde gennemssigtighedskriterierene fremsendt en betragtelig mængde oplysninger og dokumentation af juridisk, økonomisk og finansiel art, som Kommissionen er ved at analysere.

Der blev desuden opnået to andre vigtige resultater:

- Princippet om undersøgelser på stedet på værfterne på basis af et antidumpingspørgeskema med henblik på at kontrollere, om priserne i de kontrakter, som tilbydes af de koreanske værfter, svarer til den såkaldte normale værdi (i henhold til antidumpingaftalen under GATT den almindelige overenskomst om told og udenrigshandel).

- Accept af en anden høringsrunde i september 2000, hvor det skal undersøges, om aftalen gennemføres globalt, og specielt af princippet om at de kommende drøftelser skal fokusere på praktiske løsninger på de bilaterale uoverensstemmelser. I denne kontekst kan det betragtes som de første opmuntrende tegn, at de koreanske værfter har meddelt, at prisen på visse skibe vil stige med 5 til 10 %, samt at de koreanske myndigheder har indført en pristilsynsordning.

Kommissionen har endvidere sendt en skrivelse til Den Internationale Valutafond (IMF)for at underrette den om de problemer, som koreansk handelspraksis i denne sektor forårsager, og henlede dens opmærksomhed på nødvendigheden af, at der føres tilsyn med denne praksis.

Selv om det godkendte protokollat ikke indeholder bindende bestemmelser, som kan følges op af sanktioner, er det dog en international aftale, som er juridisk bindende for begge parter. Korea har gentagne gange erklæret, at landet har til hensigt fuldt ud at overholde bestemmelserne i aftalen. I forbindelse med den anden høringsrunde i september vil det vise sig, om de tegn på god vilje som Korea viste under det første møde, vil blive omsat i konkrete løsninger. Kommissionen vil under alle omstændigheder fortsat nøje overvåge, om Korea opfylder sine forpligtelser. Korea ved udmærket, at den europæiske industri, hvis resultatet af drøftelserne ikke svarer til Fællesskabets forventninger, højst sandsynligt vil indgive en klage i henhold til handelshindringsforordningen(1). Denne procedure kan i givet fald føre til, at sagen bliver forelagt Verdenshandelsorganisationen (WTO), for at der kan blive skredet ind over for den koreanske statsstøtte- og dumpingpraksis og findes en løsning.

Kommissionen har ikke planer om at foreslå en forlængelse af den kontraktbetingede støtte. Rådets forordning (EF) nr. 1540/98 af 29. juni l998 om nye regler for støtte til skibsbygningsindustrien(2) omfatter imidlertid støtte til modernisering af bestående værfter, som åbner mulighed for at støtte den europæiske industri i dens bestræbelser på at tilpasse sig konkurrencen på verdensmarkedet.

(1) Rådets forordning (EF) nr. 3286/94 af 22. december 1994 om fastsættelse af fællesskabsprocedurer på området for den fælles handelspolitik med henblik på at sikre udøvelsen af Fællesskabets rettigheder i henhold til internationale handelsregler, navnlig regler fastlagt i Verdenshandelsorganisationens regi EFT L 349 af 31.12.1994.

(2) EFT L 202 af 18.7.1998.